Uznesenie Okresného súdu Bardejov sp. zn. 4Csp/40/2024 z 25. 3. 2026
Uznesenie Okresného súdu Bardejov z 25. marca 2026, sp. zn. 4Csp/40/2024, ECLI:SK:OSBJ:2026:6124367366.4
Súd: Okresný súd Bardejov
Spisová značka: 4Csp/40/2024
ECLI: ECLI:SK:OSBJ:2026:6124367366.4
Dátum vydania: 25. 3. 2026
Forma: Uznesenie
Oblasť práva: Občianske právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Bardejov 4Csp/40/2024 6124367366 25. 03. 2026 JUDr. Jana Gombárová ECLI:SK:OSBJ:2026:6124367366.4
Uznesenie Okresný súd Bardejov, v spore žalobcu: DOM-BYT ZÁHRADA BARDEJOV, s.r.o., so sídlom Duklianska 38, 085 01 Bardejov, IČO: 52 564 673, zastúpený: Tkáč & Partners, s.r.o., so sídlom Hrnčiarska 29, 040 01 Košice, IČO: 53 929 691, proti žalovanému: A. B., nar. XX.XX.XXXX, trvale bytom C. XXX/X, XXX XX D., zastúpený: JUDr. Miloš Kaščák, advokát, so sídlom Kalinčiakova 10, 093 01 Vranov nad Topľou, IČO: 35 511 028, o zaplatenie sumy 3.045,64 eura s príslušenstvom, takto rozhodol: I. S c h v a ľ u j e
zmier v tomto znení:
Žalovaný sa zaväzuje zaplatiť žalobcovi istinu vo výške 1.245,64 eura spolu s úrokom z omeškania vo výške 5 % ročne zo sumy 1.245,64 eura od 01.12.2021 do zaplatenia, a to v pravidelných mesačných splátkach nasledovne: - osem (8) po sebe nasledujúcich mesačných splátok, každá vo výške 150,- eur, - deviatou splátkou vo výške 45,64 eura, predstavujúcou zvyšok istiny, pričom ku každej splátke bude pripočítaný príslušný úrok z omeškania ku dňu jej úhrady. Jednotlivé splátky sú splatné vždy najneskôr do posledného dňa príslušného kalendárneho mesiaca, pričom prvá splátka je splatná v mesiaci nesledujúcom po právoplatnosti uznesenia o schválení zmieru. V prípade omeškania žalovaného čo i len s jednou splátkou sa stáva splatným celý zvyšok dlhu naraz. Žiadna zo strán nemá nárok na náhradu trov konania. II. Žalobcovi vracia súdny poplatok za žalobu vo výške 81,90 eura, a to prostredníctvom Slovenskej pošty, a.s. – prevádzkovateľ systému, IČO: 36 631 124, so sídlom Partizánska cesta 9, 975 99 Banská Bystrica. odôvodnenie: 1. Žalobca sa žalobou podanou na Okresnom súde Banská Bystrica dňa 16.08.2024 proti žalovanému domáhal zaplatenia sumy 3.045,64 eura spolu s úrokom z omeškania vo výške 5% ročne zo sumy 3.045,64 eura od 01.12.2021 do zaplatenia a náhrady trov konania. Žalobu odôvodnil tým, že žalovaný si u spoločnosti E. F., G. v rámci jej podnikateľskej činnosti objednal tovar v zmysle priloženej faktúry. Spoločnosť E. F., G. tovar uvedený na faktúre riadne dodala žalovanému a previedla k nemu vlastnícke právo na žalovaného a zároveň vystavila a doručila žalovanému faktúru na úhradu kúpnej ceny. Spoločnosť E. F., G. dňa 15.12.2022 postúpila pohľadávku vyplývajúcu z priloženej faktúry na žalobcu. Žalovaný napriek opakovaným výzvam svoj záväzok zaplatiť kúpnu cenu za dodaný tovar vo výške 3.045,64 eura nesplnil. Žalovaný v podanom odpore proti vydanému platobnému rozkazu potvrdil, že si od spoločnosti E. F., G. zakúpil tovar, za ktorý však zálohovite zaplatil sumu 1.800,- eur a ostáva mu zaplatiť sumu 1.245,64 eura, ktorú bol ochotný zaplatiť v splátkach po 200,- eur mesačne.
2. Na pojednávaní konanom dňa 25.03.2026 žalobca a žalovaný, v nadväznosti na vyššie uvedené a na úhradu istiny vo výške 1.800,- eur, zhodne uviedli, že navrhujú skončiť vec schválením zmieru, ktorého písomný návrh zo dňa 20.02.2026 súdu predložil žalobca. 3. Po procesnom poučení súdu o povahe súdneho zmieru, o následkoch jeho schválenia a o neprípustnosti odvolania proti uzneseniu o schválení zmieru, ktoré je exekučným titulom, strany sporu uzavreli zmier v znení uvedenom vo výroku tohto uznesenia a zhodne navrhli takto uzavretý zmier schváliť. 4. Podľa článku 7 ods. 2 Základných princípov zákona č. 160/2015 Z.z. Civilný sporový poriadok (ďalej len „CSP“), základnou povinnosťou súdu je viesť strany sporu k zmierlivému vyriešeniu sporu. 5. Podľa § 148 ods. 1 CSP, žalobca a žalovaný môžu uzavrieť zmier. O uzavretie zmieru sa má súd vždy pokúsiť. 6. Podľa § 148 ods. 2 CSP, súd rozhodne o tom, či uzavretý zmier schvaľuje; neschváli ho, ak je v rozpore so všeobecne záväznými právnymi predpismi. 7. V danom prípade povaha veci pripúšťa skončenie konania súdnym zmierom, pričom obsah uzavretého zmieru nie je v rozpore so všeobecne záväznými právnymi predpismi, preto súd zmier, ktorý strany uzavreli na pojednávaní schválil, vrátane dohody o trovách konania. 8. Podľa § 11 ods. 7 zákona č. 71/1992 Zb. o súdnych poplatkoch a poplatku za výpis z registra trestov, ak konanie skončia strany alebo účastníci schválením zmieru do začiatku prvého pojednávania, vráti sa im 90% zo všetkých zaplatených poplatkov. Ak konanie skončia strany alebo účastníci schválením zmieru po začatí prvého pojednávania, vráti sa im 50% zo všetkých zaplatených poplatkov. Ak správny súd zastaví konanie o správnej žalobe z dôvodu uspokojenia žalobcu, vráti sa žalobcovi 75% zo všetkých zaplatených poplatkov. Pri nezaplatených poplatkoch v rovnakom rozsahu súd poplatok nevyberie a uznesenie o uloženej povinnosti zaplatiť poplatok v uvedenom rozsahu zruší. Ustanovenia odsekov 3 a 4 sa nepoužijú. 9. V tomto konaní zaplatil žalobca súdny poplatok za žalobu vo výške 91,- eur. Súd podľa § 11 ods. 7 vyššie citovaného zákona, rozhodol o vrátení 90 % zaplateného súdneho poplatku, čo prestavuje sumu 81,90 eura, pretože strany skončili konanie schválením súdneho zmieru do začiatku prvého pojednávania. Súd zašle po právoplatnosti odpis tohto uznesenia Slovenskej pošte, a.s. prevádzkovateľovi systému, ktorý súdny poplatok vráti najneskôr do 30 dní odo dňa doručenia odpisu právoplatného uznesenia. Poučenie: Proti tomuto uzneseniu odvolanie nie je prípustné. (§ 355 ods. 2 CSP v spojení s § 357 CSP a contrario) Ak povinný dobrovoľne nesplní čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov.

